Nubes (Aristophanes)
Nubes (Graece Νεφέλαι) est comoedia Aristophanis. Anno 423 a.C.n. primum Dionysiis acta est, et tertias tantum tulitː Cratinos hoc anno laureatus est, Ameipsias secundas rettulit. Textum quem nunc habemus anno 419 vel 418 aliqua parte poeta emendavit. In hac comoedia Aristophanes sophistas, tum Athenis maxime florentes, et eorum discipulos deridere voluit, eos quidem qui deos non esse docebant aut quomodo causa inferior et iniusta iustam et superiorem causam vincere possit. Sophistarum velut coryphaeum Socratem elegit qui praecipua persona fieret, quod nobis quidem dubium videtur quoniam per Xenophontem et Platonem Socratem accepimus non rerum naturae arcanorum investigatorem fuisse sed de homine et eius officiis plerumque disseruisse. Hoc ipso quod viginti quattuor post annos Socrates morte damnatus est quod iuventutem corrumperet et novos deos in civitatem introduceret haec comoedia, quamvis alias optima, quibusdam minus grata videtur.